
IRIZPENA, ONDASUN HIGIEZINEN GAINEKO ZERGAREN ONDORIOETARAKO HIGIEZINEN KATASTROAN ERAIKUNTZA BERRIEN ALTA ARAUTZEN DUTEN ARAUAK ALDATZEN DITUEN OTSAILAREN 5EKO 7/2008 FORU DEKRETUA ALDATZEKO FORU DEKRETUAREN PROIEKTUARI BURUZKOA (AHOLKU BATZORDEAREN 2021EKO URTARRILAREN 14KO SAIOA)
I. IRIZPEN ESKAERA. AGIRIAK BIDALTZEA
Ogasun, Finantza eta Aurrekontu Saileko foru diputatuak otsailaren 5eko 7/2008 Foru Dekretua aldatzeko proiektuaren espedientea bidali du. Dekretu horrek Higiezinen Katastroan eraikuntza berriei alta emateko arauak aldatzen ditu, ondasun higiezinen gaineko zergaren ondorioetarako. Aholku batzorde honek nahitaezko irizpena eman dezan, aipatutako proiektuaren espedientea aurkeztu du, eta horren barruan honako dokumentu hauek daude:
· 536/2020 Foru Agindua, urriaren 20koa, ondasun higiezinen gaineko zergaren ondorioetarako Higiezinen Katastroan eraikuntza berrien alta arautzen duten arauak aldatzen dituen otsailaren 5eko 7/2008 foru dekretua aldatzeko foru dekretuaren proiektua egiteko prozedura hasten duena.
· 582/2020 Foru Agindua, azaroaren 12koa, ondasun higiezinen gaineko zergaren ondorioetarako Higiezinen Katastroan eraikuntza berrien alta arautzen duten arauak aldatzen dituen otsailaren 5eko 7/2008 foru dekretua aldatzeko foru dekretuaren proiektua onesten duena.
· Zerga Araudiaren Zerbitzuaren buruaren txostena, 2020ko abenduaren 1ekoa, proiektuaren genero eragina ebaluatzen duena.
· Berdintasun Zerbitzuak 2020ko abenduaren 9an txosten horri buruz egindako oharrak.
· Zerga Araudiaren Zerbitzuaren buruaren txosten laburtua, 2020ko abenduaren 10ekoa, proiektuaren arau eragin ebaluatzen duena.
· Aurretiazko kontsulta publikoaren izapidearen emaitzari buruzko memoria, 2020ko azaroaren 5ekoa.
· Entzunaldiaren eta informazio publikoaren izapidearen emaitzari buruzko memoria, 2020ko abenduaren 9koa.
· Proiektuari buruzko txosten ekonomikoa, Zerga Sarrerak Kudeatzeko Zerbitzuaren buruak 2020ko azaroaren 30ean egina.
II. GOGOETA JURIDIKOAK
LEHENENGOA.- Aholku Batzordearen eskumena irizpena emateko.
Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta haien artean daude irizpena ematea hauei buruz: “Arau xedapenen proiektuak, foru arauak betearazteko emandakoak, gaia lurralde historikoaren eskumen osokoa denean, edo autonomia erkidegoaren legeak betearazteko emandakoak, gaia lurralde historikoak arau bidez garatzekoa denean”.
Horri dagokionez, Euskal Autonomia Erkidegoko Autonomia Estatutuaren 41.2.a) artikuluak honako hau ezartzen du: “Lurralde historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga egitura orokorrari; koordinaziorako, zerga harmonizaziorako eta Estatuarekiko lankidetzarako ekonomia itunak berak jasotzen dituen arauei, eta autonomia erkidegoaren baitan helburu horiexetarako Eusko Legebiltzarrak ematen dituenei loturik”.
EAEk eta estatuak sinatutako Ekonomia Itunak, zeina maiatzaren 23ko 12/2002 Legeak onetsi baitzuen, honako hau ezarri zuen 1. artikuluan: “Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”, bat etorriz maiatzaren 23ko 12/2002 Legearen 2. artikuluak ezarritako printzipio orokorrekin.
Bestalde, azaroaren 25eko 27/1983 Legeak, Euskal Autonomia Erkidego osorako erakundeen eta bertako lurralde historikoetako foru erakundeen arteko harremanei buruzkoak, honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. artikuluak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuek emanda izan ditzaketen guztiak”.
Eskumen horiek baliatuz, Arabako Lurralde Historikoan Ondasun Higiezinen gaineko Zergari buruzko uztailaren 19ko 42/1989 Foru Araua onetsi zen. Foru arau horrek zerga hori arautzen du lurraldeko udalerri guztietarako, bai eta Higiezinen Katastroa ere, landa eremukoa zein hirikoa.
BIGARRENA.- Proiektuko arauaren alderdi formalak.
a) Eskumen organikoa.
Arabako Zergen Foru Arau Orokorraren 4.1 artikuluak honako hau xedatzen du: “Foru Aldundiak du zergei buruzko arauak emateko ahala; nolanahi ere, toki entitateek toki zergak arautzen dituzten zerga ordenantzak eman ahal dituzte”.
Bestalde, abenduaren 18ko 52/92 Foru Arauaren 7.2 artikuluak, Arabako Foru Aldundiaren antolaketa, funtzionamendu eta lege erregimenari buruzkoak, ezarri zuen arau ahalmena baliatzean, Diputatuen Kontseiluari dagokiola “(…) foru arauak garatu eta egikaritzeko araudiak onestea, foru dekretuen bitartez (…)”.
Ondasun Higiezinen gaineko Zergari buruzko uztailaren 19ko 42/1989 Foru Arauaren azken xedapeneko 1. apartatuak, arau gaikuntza jasotzen du, eta horren bidez, “Foru Aldundiari baimena ematen zaio, foru arau hau garatu eta aplikatzeko behar diren xedapenak emateko”.
b) Prozedura.
I) Urteko Araugintza Plana.
7/2008 Foru Dekretua aldatzeko proiektua ez dago jasota abenduaren 27ko 824/2019 Foru Dekretu bidez onetsi zen AFAren 2020ko ekitaldiko Urteko Araugintza Planean. Hala ere, arau eraginari buruzko txostenean, xedapena onesteko beharra justifikatzen da, jabetza erregistroen eta katastroaren base geografikoak koordinatu behar direlako lehenbailehen, horretarako dauden elementu teknologikoak erabiliz.
II) Aurretiazko kontsulta publikoa.
Aurretiazko kontsulta publikoa egin da, hamabost eguneko epean, 29/2017 Foru Dekretuaren I. eranskineko 9. artikuluan ezarritakoaren arabera. Epe horretan ez da herritarren proposamenik jaso, horretarako prestatutako memorian jasota dagoenez.
III) Entzunaldia eta informazio publikoa.
Entzunaldiaren eta informazio publikoaren izapidea egin da, hamabost eguneko epean, 29/2017 Foru Dekretuaren I. eranskineko 14. artikuluan ezarritakoaren arabera. Epe horretan ez da herritarren proposamenik jaso, horretarako prestatutako memorian jasota dagoenez.
IV) Beste izapide batzuk.
29/2017 Foru Dekretuaren 14. artikuluan eskatzen denez, espedientean, arau eraginaren eta genero eraginaren txosten laburtuak eta Berdintasun Zerbitzuaren oharrak daude jasota, bai eta txosten ekonomiko bat ere.
HIRUGARRENA.- Proiektuak baliatzen dituen eskumen tituluak.
Ondasun Higiezinen gaineko Zerga eta Higiezinen Katastroa arautzen dituen uztailaren 19ko 42/1989 Foru Arauak, zerga horren kudeaketari dagokionez, 18. artikuluan ezartzen du zerga erroldaren bidez kudeatuko dela, eta errolda hori, besteak beste, "Ondasun higiezinak barne hartzen dituzten erroldek" osatuko dutela. 2. apartatuan, honako hau xedatzen du: "Subjektu pasiboak behartuta daude zerga honi lotutako ondasunak kokatuta dauden udalerriko udalean aitorpena egitera, arau bidez zehaztutako epeetan: a) Eraikuntza berrien kasuan, dagozkien alta aitorpenak egin beharko dituzte. /…/ c) Kargatutako ondasunei dagozkien aldaketa fisiko, ekonomiko edo juridiko guztiak".
Bestalde, 19.3 artikuluaren arabera, "Arabako Foru Aldundiari dagokio, eta ez beste inori, lurzoruaren mugaketak egitea eta onartzea /…/ eta katastroei eta Zergaren Erroldari dagokien eraketa, berrikuspena, kontserbazioa eta gainerako eginkizunak. Udalak lankidetzan arituko dira Foru Aldundiarekin katastroa prestatzeko eta kontserbatzeko”. 
LAUGARRENA.- Proiektuaren edukiaren analisia.
Aztertzen ari garen foru dekretuaren proiektua otsailaren 5eko 7/2008 Foru Dekretuan egindako aldaketen ondorioa da. Dekretu horrek aldatu egiten ditu ondasun higiezinen gaineko zergaren ondorioetarako Higiezinen Katastroan eraikuntza berrien alta arautzen duten arauak, eraikuntza berrien kasuan aurkeztu beharreko dokumentazioa osatu eta zehazteko, behar den zehaztasunarekin eta errealitatearekin bat etorriz, eta hori guztia jabetza erregistroen eta katastroaren base grafikoen arteko koordinazioa lortzeko, horretarako elementu teknologikoak erabiliz.
Horiek horrela, aldaketa honen xedea da Arabako Lurralde Historikoan kokatutako eraikuntza berrien sustatzaileek aurkeztu behar duten dokumentazioa osatzea eta zehaztea, obra amaierako lan topografiko bat aurkezteko eskatuz, eta, era horretan, eraikuntza berriko hiri higiezinak errealitatearekin bat etorriz eta zehaztasunez jasoko dira katastroan.
Aldaketa hauek egiten zaizkio otsailaren 5eko 7/2008 Dekretuari:
· Arabako Lurralde Historikoan kokatutako eraikuntza berrien sustatzaileek, aurkeztu behar duten dokumentazioaren artean, obra amaierako 3Dko lan topografiko bat aurkeztu beharko dute.
· Emandako dokumentazioa jasotzeko epea 15 egun baliodunetik 20 egun baliodunera luzatzen da.
· 3Dko lan topografikoaren zehaztapenak arautzen dira, eta, horretarako, 7/2008 Dekretuari I. Eranskin bat eransten zaio.
III. ONDORIOAK
Lehenengoa: Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Lurralde Historikoaren eskumen esklusiboa den gaia arautzen duelako.
Bigarrena: Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

